ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ περί της απόσυρσης της πρότασης κανονισμού του Ευρωπαϊκού Κοινοβουλίου και του Συμβουλίου για τον καθορισμό των λεπτομερών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για ανθρώπινη κατανάλωση

1. Στις 14 Ιουλίου 2000 η Επιτροπή ενέκρινε μια δέσμη 5 προτάσεων που συνιστούν την ανασύνταξη της υφιστάμενης κοινοτικής νομοθεσίας για την υγιεινή των τροφίμων και τα κτηνιατρικά θέματα η οποία περιέχεται σε 17 οδηγίες [έγγραφο COM (2000) 438]. Μία από τις προτάσεις αυτές αφορά ειδικότερα τους επίσημους ελέγχους που πρέπει να πραγματοποιούνται στα τρόφιμα ζωικής προέλευσης [έγγραφο 2000/180(COD)]. Οι προτάσεις αυτές είναι οι εξής:

- Πρόταση κανονισμού του Ευρωπαϊκού Κοινοβουλίου και του Συμβουλίου για την υγιεινή των τροφίμων [2000/0178 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό ειδικών κανόνων υγιεινής για τα τρόφιμα ζωικής προέλευσης [2000/179 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό λεπτομερών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για ανθρώπινη κατανάλωση [2000/180 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό διατάξεων για την υγεία των ζώων που διέπουν την παραγωγή, τη διάθεση στην αγορά και την εισαγωγή προϊόντων ζωικής προέλευσης που προορίζονται για ανθρώπινη κατανάλωση [2000/181 (CNS)].

- Πρόταση οδηγίας του Ευρωπαϊκού Κοινοβουλίου και του Συμβουλίου για την ακύρωση ορισμένων οδηγιών σχετικά με την υγιεινή των τροφίμων και τις υγειονομικές διατάξεις για την παραγωγή και τη διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 91/67/ΕΟΚ [2000/182 (COD)].

Οι προτάσεις αυτές συζητούνται επί του παρόντος στο Ευρωπαϊκό Κοινοβούλιο και στο Συμβούλιο σύμφωνα με τις διαδικασίες που έχουν προβλεφθεί για το σκοπό αυτό.

2. Από την εποχή που εκπονήθηκαν οι προτάσεις αυτές σημειώθηκαν νέες εξελίξεις και ειδικότερα:

- Κατέστησαν διαθέσιμα νέα επιστημονικά στοιχεία, ιδιαίτερα όσον αφορά τα θέματα που σχετίζονται με την ασφάλεια του κρέατος. Τα στοιχεία αυτά δίνουν τη δυνατότητα η επιθεώρηση κρεάτων να οργανωθεί έτσι ώστε να λαμβάνονται υπόψη οι κίνδυνοι που απειλούν σήμερα την ανθρώπινη υγεία, προκειμένου να καταστεί πιο επιστημονική και να χρησιμοποιεί περισσότερο την εκτίμηση του κινδύνου. Επιτρέπει επίσης την ενσωμάτωση, κατά πιο αποτελεσματικό τρόπο, της προσέγγισης "από το αγρόκτημα ως το τραπέζι", στοιχείο που θεωρείται ότι έχει μεγάλη σημασία για την ασφάλεια του κρέατος.

- Η Επιτροπή εκπονεί, όπως ανακοινώθηκε στο Λευκό Βιβλίο για την ασφάλεια των τροφίμων [έγγραφο COM (1999) 719], μια πρόταση κανονισμού για τον καθορισμό κατά οριζόντιο τρόπο για όλα τα τρόφιμα και τις ζωοτροφές των αρχών που πρέπει να αποτελούν τη βάση των επίσημων ελέγχων των ζωοτροφών και των τροφίμων. Οι αρχές αυτές θα εφαρμοστούν επίσης και στην οργάνωση της επιθεώρησης κρεάτων.

Οι εξελίξεις αυτές απαιτούν η πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τον καθορισμό λεπτομερών διατάξεων για την οργάνωση των επίσημων ελέγχων στα τρόφιμα ζωικής προέλευσης που προορίζονται για ανθρώπινη κατανάλωση [2000/180 (COD)] να αναθεωρηθεί θεμελιωδώς.

3. Υπό τις συνθήκες αυτές η Επιτροπή θεωρεί ότι, προκειμένου να διασφαλιστεί ότι οι μελλοντικές συζητήσεις σχετικά με τους επίσημους ελέγχους και ειδικότερα σχετικά με την επιθεώρηση κρεάτων θα βασίζονται στα πιο πρόσφατα επιστημονικά στοιχεία, η πρόταση που περιέχεται στο έγγραφο 2000/180 (COD) πρέπει να αποσυρθεί. Με την απόσυρση αυτή θα εξασφαλιστεί επίσης ότι η διαδικασία στα πλαίσια του Ευρωπαϊκού Κοινοβουλίου και του Συμβουλίου σχετικά με τη δέσμη για την υγιεινή θα συνεχιστεί κατά τον πιο αποτελεσματικό και διαφανή τρόπο έτσι ώστε να καταστεί δυνατή η αναγκαία πρόοδος στη διαδικασία λήψης αποφάσεων.

4. Η Επιτροπή με την παρούσα ενημερώνει το Ευρωπαϊκό Κοινοβούλιο και το Συμβούλιο ότι αποφάσισε να αποσύρει την πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό λεπτομερών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για ανθρώπινη κατανάλωση [2000/180 (COD)]. Θα αντικατασταθεί αργότερα από νέα πρόταση. Οι υπηρεσίες της Επιτροπής βρίσκονται στο στάδιο της επεξεργασίας αυτής της πρότασης. Προβλέπεται ότι η πρόταση αυτή μπορεί να υποβληθεί εντός χρονικής περιόδου έξι μηνών. Θα αντικαταστήσει το έγγραφο 2000/180 (COD) ως προς όλα τα μέρη του.